
	Παρουσίαση  βιβλίου

του Μιχάλη Χατζηδημητρίου
Εγκληματολογία

Η Κοινοτική Αστυνόμευση στην Κύπρο

στο Σπίτι της Κύπρου

Το Σπίτι της Κύπρου και η Ελληνική Εταιρεία Εγκληματολογίας θα πραγματοποιήσουν την παρουσίαση  του βιβλίου του Μιχάλη Χατζηδημητρίου Εγκληματολογία Η Κοινοτική Αστυνόμευση στην Κύπρο των Εκδόσεων Εν Τύποις, στις 7 Δεκεμβρίου 2017 και ώρα 20:00 στο Σπίτι της Κύπρου, Ξενοφώντος 2Α, Σύνταγμα.
Χαιρετισμό στην εκδήλωση θα απευθύνει εκ μέρους της Ελληνικής Εταιρείας Εγκληματολογίας η κ. Χριστίνα Ζαραφωνίτου, Καθηγήτρια  Εγκληματολογίας,  Διευθύντρια Προγράμματος Μεταπτυχιακών Σπουδών «Εγκληματολογία» και του Εργαστηρίου Αστεακής Εγκληματολογίας του Παντείου Πανεπιστημίου Κοινωνικών και Πολιτικών Επιστημών, Γενική Γραμματέας της Ελληνικής Εταιρείας Εγκληματολογίας. 

Για τον συγγραφέα θα μιλήσει ο κ. Ανδρέας Χρίστου,  Δικηγόρος στο γραφείο «Ηλίας Α. Στεφάνου Δ.Ε.Π.Ε»  ενώ για το  βιβλίο θα μιλήσει ο κ. Χάρης Παπαχαραλάμπους, Αναπληρωτής Καθηγητής Ποινικού Δικαίου & Φιλοσοφίας Δικαίου στο Τμήμα Νομικής του Πανεπιστημίου Κύπρου.  Θα ακολουθήσει αντιφώνηση από τον συγγραφέα.

Το βιβλίο είναι επιστημονικού και επιμορφωτικού χαρακτήρα, κατάλληλο για φοιτητές Εγκληματολογίας, Κοινωνιολογίας, Ψυχολογίας, Κοινωνικών Σπουδών, Νομικής, Πολιτικών Επιστημών και Αστυνομικών Σπουδών. Ακόμη, είναι χρήσιμο για κάθε πολίτη ο οποίος προβληματίζεται για την αστυνόμευση της κοινότητας. Σ’ αυτό προβάλλεται η δομή του κοινωνικού ελέγχου στην Κύπρο και δίνεται μια σφαιρική εικόνα για τον τρόπο που επιβάλλεται η τάξη στην Κυπριακή κοινωνία. Το βιβλίο παρουσιάζει ιστορικές πτυχές της αστυνόμευσης κατά τη διάρκεια της αγγλοκρατίας και της ανεξαρτησίας και γενικά περιγράφει την εξέλιξη της κοινοτικής αστυνόμευσης στην Κύπρο, λαμβάνοντας υπ’ όψιν διάφορους παράγοντες που την επηρεάζουν.  Τα ιστορικά στοιχεία που περιλαμβάνονται στα σχετικά κεφάλαια επιτρέπουν την κατανόηση της ανάπτυξης, της λειτουργίας και των μεθόδων αστυνόμευσης στην Κύπρο διαχρονικά. Η αναφορά στο αφανές έγκλημα, τη θυματοποίηση και το φόβο του εγκλήματος στην Κύπρο, παρ’ όλο που άρχισαν να ερευνώνται συστηματικά τα τελευταία χρόνια, είναι ιδιαίτερα σημαντική και κατατοπιστική. Η πυκνότητα της Αστυνομίας στην κοινότητα καθορίζει και το πλαίσιο αστυνόμευσης και ο συγγραφέας χρησιμοποιεί χρήσιμα στατιστικά στοιχεία και δεδομένα, για να προβάλει τα επιχειρήματά του. Δίνεται έμφαση και προβάλλονται άγνωστες πτυχές της διαδικασίας υιοθέτησης του θεσμού της κοινοτικής αστυνόμευσης, με στοιχεία τα οποία προέρχονται κυρίως από τον ίδιο το συγγραφέα, καθ’ ότι πρωτοστάτησε στην εφαρμογή του θεσμού. Επίσης, αξιολογείται η μέχρι σήμερα πορεία του θεσμού και γίνονται εισηγήσεις, με στόχο τόσο την αναβάθμισή του όσο και τη μεγαλύτερη συμμετοχή του κοινού στο θέμα της αστυνόμευσης και του κοινωνικού ελέγχου. 

Ο Μιχάλης Χατζηδημητρίου γεννήθηκε στο χωριό Γερόλακκος της επαρχίας Λευκωσίας. Κατέχει πτυχίο Ψυχολογίας, μεταπτυχιακό και διδακτορικό τίτλο στην Εγκληματολογία. Εργάστηκε ως εκτελεστικός υπεύθυνος κοινωνικοοικονομικών ερευνών, ειδικός παιδαγωγός, εγκληματολόγος στην Αστυνομία Κύπρου και Διευθυντής Τμήματος Φυλακών Κύπρου. Δίδαξε σε διάφορα εκπαιδευτικά Ιδρύματα ψυχολογία και εγκληματολογία στην Κύπρο.  Του απονεμήθηκαν από την Αστυνομία Κύπρου μετάλλια, Αξίας Γ΄ Τάξης και Ευαρέσκειας, καθώς επίσης και Έπαινος για τη συμβολή του στην επιτυχή ένταξη της Αστυνομίας Κύπρου στη Europol.  Ασχολείται με την εγκληματολογική έρευνα και οι εργασίες του έχουν περιληφθεί σε πολλά βιβλία. Το 2016 εξέδωσε το βιβλίο Εγκληματολογία: Η Κοινοτική Αστυνόμευση στην Κύπρο.

